คลังขายหุ้นกรุงไทยใช้หนี้กองทุนฟื้นฟูฯ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — “กรณ์” แย้มคลังคิดขายหุ้นธนาคารกรุงไทย ล้างหนี้กองทุนฟื้นฟูฯ ยันไม่เคยคิดถือไว้เป็นยุทธศาสตร์ทำนโยบายรัฐบาล
นายกรณ์ จาติกวณิช รมว.คลัง เปิดเผยว่า ในเร็วๆ นี้กระทรวงการคลัง และธนาคารแห่งประเทศไทย (ธปท.) จะแถลงข่าวร่วมกันในเรื่องการแก้ไขปัญหาหนี้สินของกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) เพื่อไม่ให้เกิดความสับสนว่าทั้งสองหน่วยงานมีความเห็นขัดแย้งกัน
สำหรับแนวทางการขายทรัพย์สินของกองทุนฟื้นฟูฯ โดยเฉพาะในกรณีธนาคารกรุงไทย จะมีการชี้แจงรายละเอียดภายหลัง ซึ่งกระทรวงการคลังไม่ต้องการถือหุ้นธนาคารกรุงไทยไว้เป็นยุทธศาสตร์ เพราะธนาคารกรุงไทยเป็นธนาคารพาณิชย์ จดทะเบียนในตลาดหลักทรัพย์แห่งประเทศไทย อยู่ภายใต้ พ.ร.บ.ธนาคารพาณิชย์ และ พ.ร.บ.บริษัทมหาชน และกฎหมายของตลาดหุ้น ไม่ใช่สถาบันการเงินเฉพาะกิจของรัฐ 
ดังนั้น รัฐบาลจึงไม่เคยใช้ธนาคารกรุงไทยเป็นเครื่องมือในทางนโยบายของรัฐบาลเหมือนกรณีธนาคารเพื่อการเกษตรและสหกรณ์การเกษตร (ธ.ก.ส.) หรือธนาคารออมสิน 
นายประสาร ไตรรัตน์วรกุลผู้ว่าการ ธปท. กล่าวว่า คาดว่าภายในกลางเดือน ม.ค.นี้ จะหารือกับกระทรวงการคลังเพื่อหาแนวทางการแก้ปัญหาหนี้กองทุนฟื้นฟูฯวงเงิน 1.1 ล้านล้านบาท โดยยืนยันว่าทุกแนวทางต้องคำนึงถึงผลดีผลเสีย แต่ขณะนี้ไม่ขอให้ความเห็น 
ด้าน ม.ร.ว.จัตุมงคล โสณกุล ประธานคณะกรรมการ ธปท. กล่าวว่า ในปีนี้คาดว่าน่าจะได้เห็นการโอนสินทรัพย์กองทุนฟื้นฟูฯ ไปให้กระทรวงการคลัง เพราะเป็นเรื่องที่ทำได้ง่ายที่สุด โดยปัจจุบัน ธปท. มีสินทรัพย์เกือบ 2 แสนล้านเหรียญสหรัฐ ส่วนการนำทรัพย์สินส่วนหนึ่งไปหารายได้แล้วเอาไปให้ชำระหนี้นั้น คงต้องเป็นทรัพย์สินส่วนที่เป็นของสาธารณะมากที่สุด
สำหรับเงินสำรองเงินบาทที่มีอยู่ 3 หมื่นล้านเหรียญสหรัฐ หากจะแก้กฎหมายรวมบัญชีของหลวงตามหาบัว ญาณสัมปันโน คงต้องตกลงกันให้ดี แต่เชื่อว่าช่วงนี้คงทำได้ยาก เพราะเป็นช่วงใกล้เลือกตั้ง
"ขณะนี้มีคนที่ทะเลาะกันอยู่แค่ 2 คน คือ ฝ่ายธปท.คนหนึ่ง กับคนของกระทรวงการคลังคนหนึ่ง ที่ถกเถียงกันเรื่องการตีราคาหุ้นธนาคารกรุงไทย ซึ่งมีวิธีการตีราคาได้หลายแบบ แต่คนที่เคาะราคาคือ รมว.คลัง คนที่เหลือก็ได้แต่ชมกับด่า ส่วนตัวมองว่าควรใช้ราคาตลาด เพียงแต่การสร้างการยอมรับจะต้องนำเรื่องดังกล่าวเสนอคณะกรรมการธปท. ซึ่งไม่รู้ว่าการประชุมในครั้งหน้าจะนำเรื่องนี้พิจารณาด้วยหรือไม่" ม.ร.ว.จัตุมงคล กล่าว
รายงานข่าวแจ้งว่า ก่อนหน้านี้ธปท.เสนอแนวทางแก้ไขหนี้เอฟไอดีเอฟ 3 แนวทาง คือ 1.ขายทรัพย์สินของกองทุนฟื้นฟูฯ มาใช้หนี้ โดยเฉพาะหุ้นธนาคารกรุงไทย 2.การแก้ไขการบันทึกบัญชีผลประโยชน์ประจำ เพื่อให้มีกำไร นำเงินไปใช้หนี้ 3.แก้ไขพระราชบัญญัติ (พ.ร.บ.) เงินตรา เพื่อรวมบัญชีของ ธปท. เข้าด้วยกัน